laion/Wikipedia-Exotic huggingface dataset:
How Do U Want It

How Do U Want It הוא שיר היפ הופ של הראפר האמריקאי, טופאק שאקור. בשיר משתתפים הצמד K-Ci and JoJo והוא יצא בתור הסינגל השלישי מתוך אלבום הסטודיו של שאקור, All Eyez on Me. השיר, שהיה איי-סייד כפול לסינגל California Love, זכה להצלחה רבה כשהגיע למקום הראשון במצעד הבילבורד הוט 100 ולמקום ה-17 במצעד הסינגלים הבריטי בשנת 1996. בשיר יש סמפול משירו של קווינסי ג'ונס Body Heat, כשם האלבום שהוציא בשנת 1974. השיר הופיע גם באלבום הלהיטים הגדולים של שאקור, Greatest Hits. לקליפ צולמו 3 קטעי וידאו: שניים מהם צולמו באותו סט עבור הסינגל באפריל 1996, והופקו על ידי טרייסי "D" רובינסון. שני קליפים אלו נבדלים לפי "דירוג ה-MPAA", כשאחד מהם נחשב לבעל תכנים למבוגרים בלבד. הקליפ מתאר מסיבת סקס פרועה עם ג'קוזי, שור מכני לרכיבה, רקדנית בכלוב ועמוד חשפנות. כל השחקנים לבושים בתלבושות של תקופת הרנסאנס, למרות שבקליפ השני הבגדים הוסרו. בגרסה השלישית והנקייה לקליפ מופיעה לימוזינה הזהה לזו שבקליפ המקורי, מלבד האנשים שבקליפ זה לבושים. הגרסה השלישית היא כאשר השחקנים נמצאים במופע, רובם על הבמה, כשבקליפ זה מופיע גם שוק ג'י מהרכב דיגיטל אנדרגראונד שבה היה טופאק שותף. How Do U Want It – גרסת אלבום California Love – גרסת רדיו ארוכה 2 of Amerikaz Most Wanted – גרסת אלבום Hit 'Em Up All Eyez on Me Greatest Hits Nu-Mixx Klazzics 2Pac Live Tupac: Live at the House of Blues The Prophet: The Best of the Works 2 מידע על היצירה "How Do U Want It" באתר מיוזיק בריינז
מחקר האינטרנט

מחקר האינטרנט מתייחס הן למחקרים העושים שימוש באינטרנט והן למחקרים בהם האינטרנט הוא מושא המחקר. כחלק בלתי נפרד מתהליך המחקר האינטרנט מאפשר לחוקרים גישה רחבה ומיידית למאגרי מידע בשפות שונות ולאוכלוסיות מחקר אפשריות. מעבר לשימוש באינטרנט ככלי יעיל ליישום שיטות מחקר כמותניות ואיכותניות מסורתיות בענפי מדע שונים (ראו למשל שאלון מקוון), מתפתח במהלך השנים האחרונות ענף עצמאי לחקר המידע המופץ באינטרנט ומשתמשיו. בין היתר חוקרי אינטרנט עוסקים באוכלוסיית הגולשים ברשת (לדוגמה חקר הפער הדיגיטלי, קהילות מקוונות, וכיוצא באלו), כמו גם המידע הזמין ברשת (לדוגמה כריית מידע, חקר מנועי החיפוש, וניתוח תוכן גולשים). העלייה המתמדת בכמות המידע אותו ניתן למצוא באינטרנט, עודדה את התפתחותם של מיומנויות חיפוש מידע ואת השימוש בכלים המשמשים למציאת מידע. בין הכלים המרכזיים המשמשים את החוקרים הנעזרים באינטרנט בעת ביצוע המחקר, ניתן למנות את מנועי החיפוש, מדריכי אתרים ושירותי חיפוש נוספים. יש חוקרים המשתמשים בתוכנות למחקר באינטרנט (Internet Research Software). תוכנות מסוג זה מאפשרות שמירה של מידע מהאינטרנט, מידע שלאחר שמירתו ניתן לארגנו בעצים היררכיים, להוסיף לו תגיות לפי הצורך ולהשתמש בו בצורות נוספות. בישראל פועלים שני מכונים לחקר האינטרנט - מכון פרטנר לחקר האינטרנט באוניברסיטת תל אביב ומרכז שגיא לחקר האינטרנט באוניברסיטת חיפה. באוניברסיטה העברית בירושלים נפתחה בשנת 2010 מגמת מדיה חדשים העוסקת בתחום, בחוג לתקשורת. חקר האינטרנט נערך גם באוניברסיטאות נוספות. Markham, A. N., & Baym., N. K.(Eds.) (2009). Internet inquiry: Conversations about method. Los Angeles: Sage Publications. Hargittai, E. (2002), "Second-Level Digital Divide: Differences in People’s Online Skills", First Monday, Vol. 7, Issue 4, April 2002. Hunsinger, J., Klastrup, L., and Allen, M. (eds.) (2010). International handbook of internet research. London : Springer. Introna, L.D., & Nissenbaum, H. (2000), 'Shaping the Web: Why the Politics of Search Engines Matters', Information Society, Jul.-Sep. 2000, Vol. 16, Issue 3, pp. 169-186. Segev, E. (2010), Google and the Digital Divide: The Biases of Online Knowledge, Cambridge: Woodhead Publishing. מכון שגיא לחקר האינטרנט של אוניברסיטת חיפה Hickey, S., & Mohan, G. (Eds.) (2004). Internet research methods: a practical guide for the social and behavioural. Thousand Oaks, CA: Sage. המחלקה לתקשורת ועיתונאות - מידע על מגמות בתואר השני
גיורא אשכול

גיורא אשכול (1952 – מרץ 2020) היה צייר, מעצב ואנימטור ישראלי. אשכול נולד בתל אביב, והתחנך בקיבוץ בית זרע בעמק הירדן. הוא שרת בחיל האוויר כאיש צוות קרקע ומאייר בשנים 1970–1974, מפקדו אביהו בן-נון, עודד אותו לפתח את כישרונו בציור. בשנים 1975–1976 למד בקורסים לציור ורישום במכון אבני. לאחר סיום לימודיו, עבד אשכול במשך שנה ב"סטודיו קופפרברג" לעיצוב טקסטיל בחולון. ב-1979 הציג תערוכת יחיד ראשונה בגלריה של דליה מרוז. אשכול השתתף כאיש אפקטים מיוחדים בשתי הפקות בינלאומיות שצולמו בישראל - סרטו של סמואל פולר "האדומה הגדולה ה-1" (1980), וסדרת הטלוויזיה "מצדה" (1981). כמו כן, השתתף כאיש אביזרים בסרטו של אבי נשר "דיזנגוף 99". אשכול למד טכניקות מתקדמות של ציור בשמן וטמפרה בהדרכת הצייר העולה מרוסיה לב שטיימן, וב-1980 השתתף בתערוכה קבוצתית של תלמידיו בבית תיאטרון הבימה בתל אביב. בשנים 1980–1984 התמחה אצל ויקטור הוניגמן, מאייר שעלה לישראל מפרו בשנות השבעים, באיור לפרסום במכחול אוויר, תוך יישום שיטת הרישום הפיגורטיבי של אנדרו לומיס, ואייר בין היתר את אלבומו של המוזיקאי אריק רודיך "סאטאללה". לצד לימודיו הפורמליים, רכש אשכול את רוב ידיעותיו והכשרתו בכוחות עצמו, והוא מציג את עצמו כאוטודידקט. בשנים 1981–1984 לימד אשכול ציור בחוגים של מועצת הפועלים בגבעתיים, ובבית הספר "בוסתן" בנתניה, בניהולו של צבי מרין. ב-1986 עבר אשכול ללוס אנג'לס, קליפורניה שם עבד כצייר ופסל כאשר בין יצירותיו ציור ריאליסטי ענק של משה ועשרת הדיברות ופסל של טרוייני במרכז הוליווד, אשכול גם למד בכוחות עצמו גרפיקה, ואנימציה ממוחשבת בתלת מימד. ב-1994 היה אשכול בין הראשונים שהעלו אתרי אמנות לאינטרנט ב-"Earthlink", והתמחה בפיתוח גרפיקה ותכנות לאתרים. ב-1995 התקבל כאנימטור בתלת מימד ל-"The Post Group" בהוליווד, שם עשה פרויקטים באנימציה לפרסי האמי, דיסני, מוטורולה, קרייזלר, אוניברסיטת סירקיוז ועוד. ב-1996 החל אשכול לעשות דמויות בתלת מימד למשחקים ופרסומות. בין היתר בנה בתלת מימד את אחת הדמויות האהובות בפרסומות טלוויזיה בארצות הברית, בובת פילסברי (Pillsbury Doughboy) ב-"TSI Motion Capture Studio" בטרזנה. הוא הכין את הגרפיקה בתלת מימד לפרס גלובוס הזהב בסטודיו "Complete Post" בהוליווד, עבור חברת ההפקות של דיק קלארק. ב-1997 הכין אשכול את דמותו של ברוס וויליס למשחק הווידאו "אפוקליפסה" בפלייסטיישן, בסטודיו "House Of Moves" בוניס, עבור סוני ואקטיוויז'ן. בשנת 2000 חזר אשכול לישראל. ב-2001 הקים בתל אביב סטודיו להפקות אנימציה עצמאיות בשם Real-3d animation studio (אורכב 02.02.2011 בארכיון Wayback Machine). בין עבודותיו - "בובות פראמטריות" עבור Optitex ופרסומת באנימציה ל- דור-אלון. בשנים 2002–2005 לימד אנימציה תלת מימד בבית הספר לעיצוב אסכולה-מימד. ב-2009 העביר את הסטודיו למנשנגלדבך, גרמניה, שם הוא המשיך בהפקת סרטי אנימציה בתלת מימד. נפטר במרץ 2020. גרפיקת תלת מימד מדיה וקבצים בנושא גיורא אשכול בוויקישיתוף אתר האינטרנט הרשמי של גיורא אשכול בארכיון האינטרנט גיורא אשכול, ברשת החברתית פייסבוק גיורא אשכול, ברשת החברתית LinkedIn גיורא אשכול, סרטונים בערוץ היוטיוב. הסטודיו לאנימציה Real-3d Studio (אורכב 02.02.2011 בארכיון Wayback Machine), נוסד על ידי גיורא אשכול. מקבץ תמונות של גיורא אשכול. מיצירותיו, באתר פליקר. מאמר - משה רבינו - תהליך בניית הקונספט בציור של משה
מאקטאק

מאקטאק או מוקטוק (Muktuk - מוכּטוךּ) הוא מאכל אינואיטי מסורתי העשוי מעור קפוא של לווייתנאים. המאכל עשוי לרוב מעור לווייתן קשות ראש או לבנתן לבן (בלוגה) אף שלעיתים נעשה שימוש בעור חדשן (נארוואל). העור אינו מבושל ונאכל כשהוא נא אך קפוא, ולעיתים העור נאכל ברוטב סויה. לפי גרסה אחרת, העור מטוגן בבלילה. מאכל זה משמש מקור לוויטמין C עבור האינואיטים. מדיה וקבצים בנושא מאקטאק בוויקישיתוף עשרת המזונות המוזרים בעולם באתר AOL ynet‏, 10 המאכלים הכי מוזרים בעולם, באתר ynet, 26 בדצמבר 2010 גרסי, ג'וזף, וסמית' תומאס, ויטמין C בדיאטת הציידים האינואיטים, יוני 1979
עינפז רקום-כנף

עינפז רקום-כנף (שם מדעי: Chrysoperla rufilabris) הוא מין של ארינמל המשמש בצורה נרחבת להדברת זנים שונים של כנימות בגידולי שדה, מטעי הדרים וחממות. הזבוב מטיל את ביציו על עלי הצמח. עם הבשלת הביצים, בוקעים מהן זחלים זעירים ורעבים, הגדלים לאורך של 3/8 אינץ' ומוכנים לטרוף כנימות. הזחלים תוקפים את הכנימות באמצעות לסתות המזריקות ארס משתק. לאחר מכן הם יונקים את לשד גופן של הכנימות. נקבה בודדת מסוגלת להטיל כ-200 ביצים, זחל בודד יכול לטרוף כ-200 ויותר כנימות או ביצי כנימות לשבוע. כאשר שלב הזחל מגיע לסופו הוא מתגלם, ותוך חמישה ימים יבקעו הבוגרים מן הגולם. מדיה וקבצים בנושא עינפז רקום-כנף בוויקישיתוף עינפז רקום-כנף, באתר ITIS (באנגלית) עינפז רקום-כנף, באתר NCBI (באנגלית) עינפז רקום-כנף, באתר האנציקלופדיה של החיים (באנגלית) עינפז רקום-כנף, באתר GBIF (באנגלית) ערך זה הוא קצרמר בנושא פרוקי-רגליים. אתם מוזמנים לתרום לוויקיפדיה ולהרחיב אותו.
איגונאק

איגונאק (אינוקטיטוט: ᐃᒍᓇᖅ ‏- IPA: ‏[i.ɣu.'naq]) הוא מאכל, או שיטה להכנת מזון, הנחשב למעדן אינואיטי. מאכל זה עשוי מבשר (לרוב מבשר ניבתן אך לעיתים גם מבשרם של יונקים ימיים אחרים). הבשר אינו מבושל, אלא נחתך לאומצות גדולות ובחודשי הסתיו מוחזק באזור מוצל כשהוא מרקיב ותוסס. בחודשי החורף הבשר קופא, ובאביב הבשר מוכן לאכילה. ריקבון הבשר בתנאי קור מאפשר את פירוקו. ערך זה הוא קצרמר בנושא מזון. אתם מוזמנים לתרום לוויקיפדיה ולהרחיב אותו.
טלוויזיה במיטבה

טלוויזיה במיטבה הייתה תוכנית בידור קומית סאטירית ישראלית בהנחיית דודו ארז ובהשתתפות שחר חסון ואבי אטינגר, אשר שודרה בקשת בערוץ 2. התוכנית סיכמה את שבוע השידורים בטלוויזיה, באמצעות הקרנת קטעים משעשעים מהערוצים השונים, מערכונים מתוסרטים בהשתתפות כוכבי טלוויזיה מהעבר וההווה, קטעי אנימציה מקוריים, פרודיות על פרסומות וקדימונים, ואירוח כוכבי טלוויזיה הרלוונטיים לשבוע השידורים. התוכנית עלתה לשידור ב-7 בינואר 2011 ושודרה במשך 14 שבועות, כאשר ב-29 באפריל 2011 שודרה התוכנית האחרונה. ישנם בתוכנית אזכורים רבים לתוכנית זמן מיסטיקה שמשודרת בערוץ 10, כשבתוכנית הסיום שתי ההפקות אף שיתפו פעולה יחדיו, במערכון שצולם באולפן הטלוויזיה המקורי של התוכנית. התוכנית הייתה תולדה של התוכנית "לילה בכיף" ששודרה בערוץ ביפ, בכיכובם של דודו ארז, שחר חסון ואבי אטינגר, שהיוותה המשך ישיר לתוכנית "מהדורה מוגבלת", ששודרה אף היא בערוץ ביפ. תולדה ישירה של התוכנית הייתה מיני-הסדרה הקומית "זהירות טלוויזיה" ששודרה בקשת בנובמבר 2011 והתרחשה כביכול מאחורי הקלעים של הפקת התוכנית טלוויזיה במיטבה. לילה בכיף מה נסגר? "טלוויזיה במיטבה", במיזם "אישים" לתיעוד היצירה הישראלית אתר התוכנית חגית גינצבורג, טלוויזיה במיטבה התוכנית הכי מצחיקה על המסך, עכבר העיר ‏12.3.2011 איילה פנייבסקי, טלוויזיה בתוך טלוויזיה, עכבר העיר ‏16.6.2011
אקוטאק

אקוטאק (באינוקטיטוט: Akutaq - ᐊᑯᑕᖅ) או גלידה אלסקית, הוא מאכל אינואיטי המקובל באלסקה. מאכל זה מכיל שומן בעלי חיים (לרוב - שומן אייל הצפון), המעורבב עם ענבות (פירות, לרוב: חמוציות, אמפטרומיות (Empetrum nigrum), אוכמניות ופטל אדום מערבי (Rubus spectabilis). לעיתים המאכל כולל גם בשר דגים (לרוב - דג סלמון) וסוכר. המאכל קפוא ודומה לגלידה. מדיה וקבצים בנושא אקוטאק בוויקישיתוף מתכון לאקוטאק ערך זה הוא קצרמר בנושא מזון. אתם מוזמנים לתרום לוויקיפדיה ולהרחיב אותו.
ג'ורג' רולינסון

ג'ורג' רולינסון (באנגלית: George Rawlinson; ‏23 בנובמבר 1812 – 7 באוקטובר 1902) היה חוקר, היסטוריון ותאולוג אנגלי במאה ה-19. רולינסון נולד באוקספורדשייר, והיה אחיו הצעיר של הנרי רולינסון. לאחר שקיבל את התואר שלו באוניברסיטת אוקספורד (מטריניטי קולג') בשנת 1838, הוא קיבל מענק מחקר באקסטר קולג', אוקספורד, בשנת 1840. בין 1842 ל-1846 היה שם עמית ומרצה. הוא קיבל את התואר פרופסור בשנת 1841. בשנת 1859 היה מרצה לתאולוגיה נוצרית, והיה ראש הקתדרה להיסטוריה עתיקה על שם קמדן בין השנים 1861–1889. בשנת 1872 הוא התמנה לקאנון של קנטרברי, וב-1888 היה לרקטור של כל הקדושים (Rector of All Hallows). בשנת 1873 הוא מונה למשגיח כינוס מנהיגי הכנסייה של קנטרברי. בשנת 1846 נישא ללואיזה צ'רמסייד. תרגום של ההיסטוריות של הרודוטוס (בשיתוף עם אחיו הנרי רולינסון ועם ג'ון גארדנר וילקינסון), 1858-60; חמש מונרכיות הגדולות של המזרח העתיק, 1862-67; מדריך להיסטוריה עתיקה, 1869; איורים היסטוריים של הברית הישנה, 1871; מוצא האומות, 1877; ההיסטוריה של מצרים העתיקה, 1881; מצרים ובבל, 1885; ההיסטוריה של פניקיה, 1889; פרתיה, 1893; רולינסון חיבר את המאמר "הרודוטוס" במהדורה ה-9 של אנציקלופדיה בריטניקה. מדיה וקבצים בנושא ג'ורג' רולינסון בוויקישיתוף כתבי ג'ורג' רולינסון בפרויקט גוטנברג (באנגלית) ערך זה הוא קצרמר בנושא היסטוריה. אתם מוזמנים לתרום לוויקיפדיה ולהרחיב אותו.
סונולוגיה

סונולוגיה הוא מונח המתאר מחקר ולימוד קול וצליל במגוון רחב של היבטים. מונח זה הוא ניאולוגיזם שאינו נמצא בשימוש נפוץ. ברפואה, המונח משמש בתחום הרדיולוגיה לתיאור השימוש בבדיקת אולטרה סאונד רפואית. המונח גם משמש במחקר הבין־תחומי בתחומי המוזיקה האלקטרונית ומוזיקה ממוחשבת, שם הוא מתאר מחקר המשלב אקוסטיקה, אלקטרוניקה, קומפוזיציה, פסיכואקוסטיקה וטכנולוגיה. מובן זה של המונח נקשר ל"מכון לסונולוגיה", אשר הוקם בשנת 1967 באוניברסיטת אוטרכט, על ידי גוטפריד מיכאל קואניג, מלחין בן זמננו וחלוץ מתחום המוזיקה האלקטרו-אקוסטית. המכון עבר בשנת 1986 לקונסרבטוריון של האג. המונח אומץ במוסדות נוספים כמתאר את חקר המוזיקה האלקטרונית. כיום המונח נפוץ פחות בתחום הרפואה ונפוץ יותר בקרב מוזיקאים אקספרמנטליים וחובבי טכנולוגיה. מדיה וקבצים בנושא סונולוגיה בוויקישיתוף Understanding Sonography - A Comprehensive Guide, www.sdms.org Mission – Institute of Sonology, sonology.org
קיוויאק

קיוויאק הוא מאכל אינואיטי מסורתי, הנאכל בחודשי החורף בגרינלנד במהלך חגיגות או אירועים רבי משתתפים (כגון חתונות). כיום מקובל לאכול מאכל זה בארוחת חג המולד בגרינלנד. תהלך הכנת הקיוויאק כולל דחיסת עופות ים ממשפחת האלקיים לתוך עור כלב ים ותסיסת הבשר בתהליך אל-אווירני מבוקר טמפרטורה. עופות רבים נדרשים על מנת למלא את עור כלב הים, ולעיתים אף נדרשים כ-500 אלקיימים. העופות מוכנסים לכלב הים כשהם שלמים, עם הנוצות, המקורים וכלל האיברים הפנימיים. לאחר מכן נתפר העור, הפתח מצופה שומן ונלחץ מתחת אבן גדולה כדי למנוע חדירת אוויר. העופות מרקיבים ותוססים במשך מספר חודשים. תיאור המאכל באתר foodlorists תיאור המאכל באתר עיתון הגארדיאן
קארי סנודגרס

קרוליין "קארי" סנודגרס (באנגלית: Caroline "Carrie" Snodgress; ‏27 באוקטובר 1945 - 1 באפריל 2004) הייתה שחקנית אמריקאית זוכת שני פרסי גלובוס הזהב ומועמדת פרס אוסקר לשחקנית הטובה ביותר על תפקידה בסרט "יומנה של עקרת בית עצבנית". סנודגרס נולדה בפארק ריידג', שיקגו ולמדה ב"אוניברסיטת צפון אילינוי". למדה משחק ב"תיאטרון גודמן" העירוני, לאחר שהתחילה את דרכה בטלוויזיה עשתה את הופעת הבכורה שלה בתפקיד ניצבת בסרט "אדם בעקבות גורלו". את הופעתה הראשונה בקולנוע למעשה ערכה בדרמה "יומנה של עקרת בית עצבנית" לצידו של פרנק לנגלה, בסרט שיחקה את עקרת הבית המתוסכלת טינה באסלר וזכתה בשני פרסי גלובוס הזהב לשחקנית הטובה ביותר בסרט מוזיקלי/קומי ובפרס השחקנית החדשה הטובה ביותר. את פרס אוסקר לשחקנית הטובה ביותר לו הייתה מועמדת הפסידה לגלנדה ג'קסון. לאחר ההצלחה לה זכתה החליטה סנודגרס לעזוב את תחום המשחק ולחיות עם המוזיקאי ניל יאנג ועם בנם שנולד עם שיתוק מוחין. יאנג הקדיש לסנודגרס שניים משיריו, הם נפרדו ב-1975. ניהלה לאחר מכן מערכת יחסים עם המוזיקאי ג'ק ניטשה, סנודגרס הגישה כנגד ניטשה כתב אישום בגין פגיעה פיזית ואיום על חייה. הוא נידון לאחר התביעה לשלוש שנות מאסר על תנאי. סנודגרס הייתה הבחירה הראשונה לתפקיד אדריאן בסרט "רוקי" אך בעקבות מחלוקת על שכרה היא החליטה לוותר. חזרה לשחק לאחר תקופת היעדרות של שמונה שנים בסרטו של בריאן דה פלמה "זעם" בו גילמה את הסטר חברתו של פיטר סנזה (קירק דאגלס). הופיעה תחת בימויו ולצידו של קלינט איסטווד במערבון "הנוקם". שיחקה בדרמה "שמיים כחולים" בתור ורה אשתו של מפקד הבסיס וינס ג'ונסון. התפרסמה בפעם האחרונה בסרטים "משולש פראי ו"ערפדי המדבר". סנודגרס נפטרה ב-2004 בגיל 58 במרכז הרפואי של אוניברסיטת קליפורניה בלוס אנג'לס לאחר כשל בכבד וליבה, הכשל אירע בעת שהייתה אמורה לעבור השתלת כבד. אדם בעקבות גורלו (1969) יומנה של עקרת בית עצבנית (1970) ארנב, רוץ (1973) הזעם (1978) לילה בגן עדן (1983) הנוקם (1985) חוקי מרפי (1986) על המסלול (1991) הבלדה של ג'ו הקטן (1993) 8 שניות (1994) שמיים כחולים (1994) שחור על לבן (1995) כל מה שהיא אי פעם רצתה (1996) - סרט טלוויזיה משולש פראי (1998) באור הירח (2000) ערפדי המדבר (2001) מדיה וקבצים בנושא קארי סנודגרס בוויקישיתוף קארי סנודגרס, במסד הנתונים הקולנועיים IMDb (באנגלית) קארי סנודגרס, באתר AllMovie (באנגלית) קארי סנודגרס, באתר Rotten Tomatoes (באנגלית) קארי סנודגרס, במסד הנתונים הקולנועיים KinoPoisk (ברוסית) קארי סנודגרס, באתר MusicBrainz (באנגלית) קארי סנודגרס, באתר "Find a Grave" (באנגלית)
קלאונאים

הַקָּלָאוֹנִיִּים (שם מדעי: Bucerotiformes) היא סדרה במחלקת העופות הכוללת בתוכה עופות גדולים, בעלי מקור גדול וחלול, רגליים חזקות והרגלי קינון ייחודיים. ישנן שתי משפחות בסדרת הקלאונאים. תכונה המאפיינת את הקלאונאים היא שיש להם קסדה מעל ראשם ומקורם, בצורת אליפסה לרוב. הקסדה חזקה מאוד, אך קלה מפני שהיא חלולה, בדומה למקורם של הטוקניים. הקלאונאים נמצאים ביערות של אסיה ואפריקה. הקלאונאים חיים לרוב ביערות גשם טרופיים. הקלאונאים בדרך כלל פעילים בחופה של יער הגשם, שם הם מוצאים את מזונם ובונים קן. באפריקה, מתוך 24 מינים, המינים שמתקיימים בסביבות הצחיחות האלה מנויים כ-13 מינים, בעוד שכל השאר נמצאים ביערות. הקלאונאים ניזונים בעיקר מתאנים, מפיקוסים, מפירות ומחרקים, אך לעיתים גם מדו-חיים ומשלשולים. המקור שלהם ארוך מאוד ולשונם קצרה, ולכן הם מטילים את הראש אחורה וכך בולעים את פירות הפיקוס והתאנים. הקלאונאים מחפשים את המזון בעיקר בצמרות העצים, שם הם מתגודדים בקבוצות אכילה גדולות, אך יש שמחפשים את המזון על האדמה, למשל קלאו הקרקע הצפוני. כל מיני הקלאו מקננים לפי אותו דפוס קינון ייחודי להם: הנקבה בוחרת לעצמה חור בעץ לקנן בו ומתיישבת בו. למרות מקורם הגדול, הקלאונאים אינם מסוגלים לחפור בעצים משום שמקורם וקסדתם חלולים. אחרי שהנקבה מצאה מקום לקינון, היא כולאת את עצמה, בעזרת הזכר שמביא לה חומרי גלם (לשלשת ושאריות מזון) עד שהחור בעץ נאטם לגמרי מלבד חור קטן שמיועד להעברת אוכל ולהוצאת לשלשת. אטימת החור מיועדת כדי למנוע כניסת פולשים כגון נחשים לקן, כך שהנקבה לא יכולה לצאת והטורפים לא יכולים להיכנס. אחרי שהגוזלים גדלים, הנקבה והם פורצים את הקן בעזרתו של הזכר, והגוזלים כולאים את עצמם, כמו אמם לפניהם. כעת הזכר והנקבה מביאים להם אוכל, ובבוא העת יפרצו שניהם את החור ויעופו לדרכם. המין הגדול ביותר הוא קלאו אדום פנים (Bucorvus leadbeateri) שיכול לשקול עד 6.2 ק"ג. הקטן ביותר הוא טוקוס שחור ננסי (Tockus hartlaubi) ששוקל עד 102 גרם. משפחה: קלאויים סוג: קלאו קרקע (Bucorvus) - בו 2 מינים משפחה: קלאוניים סוג: טוקוס (Tockus) - בו 17 מינים סוג: Horizocerus - בו 2 מינים סוג ומין יחיד: קלאו לבן-כתר (Berenicornis comatus) סוג: קלאו הקרן (Bycanistes) - בו 5 מינים סוג: Ceratogymna - בו 2 מינים סוג: קלאו גדול (Buceros) - בו 3 מינים סוג ומין יחיד קלאו חום-ציצית (Rhinoplax vigil) סוג: Anorrhinus - בו 3 מינים סוג: קלאו אפור (Ocyceros) - בו 3 מינים סוג: קלאו כהה (Anthracoceros) - בו 5 מינים סוג ומין יחיד: קלאו אדום-צוואר (Aceros nipalensis) סוג: קלאו צבוע (Rhabdotorrhinus) - בו 4 מינים סוג: קלאו טריקטיקי (Penelopides) - בו 5 מינים סוג: Rhyticeros - בו 6 מינים דייוויד אטנבורו, חיי הציפורים, מודן, 2003 אלסטר פותרגיל, עולם מופלא, כנרת, 2007 קלאונאים, באתר ITIS (באנגלית) קלאונאים, באתר NCBI (באנגלית) קלאונאים, באתר האנציקלופדיה של החיים (באנגלית) קלאונאים, באתר GBIF (באנגלית) אייבי ארז ונדב לוי, מידע על קלאויי קרקע, מסע אחר יש מחלוקת לגבי המשפחה קלאויים: יש הטוענים שהיא תת-משפחה במשפחת הקלאוניים, ויש הטוענים שהיא משפחה. ראו להלן את הכותרת "סוגים, מינים ומיון טקסונומי" יוצא דופן הוא הקלאו חום-הציצית אשר קסדתו אינה חלולה, ועשויה מחומר מיוחד הנקרא "שנהב קלאויים".
קלאוניים

קלאוניים (שם מדעי: Bucerotidae) היא משפחה של עופות טרופיים המרכזת בתוכה את כל סוגי הקלאונאים למעט בני הסוג קלאו קרקע ששייך למשפחה קלאויים (Bucorvidae). בני משפחה זו הם עופות שוכני עצים החיים במגוון בתי גידול, הנעים בין בתי גידול טרופים לחים למדבריות וסוואנות יבשות, של אפריקה ודרום-מזרח אסיה. הם אוכלי פירות בעלי מקורים גדולים מאוד. סוג: טוקוס (Tockus) טוקוס מנומר אפריקני (Tockus alboterminatus) טוקוס מונטיירו (Tockus monteiri) טוקוס ג'קסון (Tockus jacksoni) טוקוס צהוב-מקור דרומי (Tockus leucomelas) טוקוס נקוד (Tockus flavirostris) טוקוס אדום-מקור צפוני (Tockus erythrorhynchus) טוקוס אדום-מקור דרומי (Tockus rufirostris) טוקוס אדום-מקור דמארה (Tockus damarensis) טוקוס אדום-מקור טנזני (Tockus ruahae) טוקוס אדום-מקור מערבי (Tockus kempi) טוקוס אדום-מקור גמדי (Tockus camurus) טוקוס אפריקני אפור (Tockus nasutus) טוקוס פון דר דקן (Tockus deckeni) טוקוס שחור גמדי (Tockus hartlaubi) טוקוס בראדפילד (Tockus bradfieldi) טוקוס המפריך (Tockus hemprichii) טוקוס אפריקני עקוד (Tockus fasciatus) סוג: Horizocerus קלאו הארטלוב (Horizocerus hartlaubi) קלאו לבן-ציצה (Horizocerus albocristatus) סוג ומין יחיד: קלאו לבן-כתר (Berenicornis comatus) סוג: קלאו הקרן (Bycanistes) קלאו מחצצר (Bycanistes bucinator) קלאו דו גוני (Bycanistes subcylindricus) קלאו מחלל (Bycanistes fistulator) קלאו חום-לחיים (Bycanistes cylindricus) קלאו כסוף קרן (Bycanistes brevis) סוג: Ceratogymna קלאו שחור-קרן (Ceratogymna atrata) קלאו צהוב-קרן (Ceratogymna elata) סוג: קלאו גדול (Buceros) קלאו בכיר (Buceros bicornis) קלאו קרנפי (Buceros rhinoceros) קלאו אדום (Buceros rhinoceros) סוג ומין יחיד קלאו חום-ציצית (Rhinoplax vigil) סוג: Anorrhinus קלאו לבן גרון (Anorrhinus galeritus) קלאו חום (Anorrhinus austeni) קלאו חום טיקל (Anorrhinus tickelli) סוג: קלאו אפור (Ocyceros) קלאו מלבר אפור (Ocyceros griseus) קלאו סרי לנקה אפור (Ocyceros gingalensis) קלאו אפור הודי (Ocyceros birostris) סוג: קלאו כהה (Anthracoceros) קלאו עקוד (Anthracoceros coronatus) קלאו לבן-זנב (Anthracoceros marchei) קלאו שחור (Anthracoceros malayanus) קלאו מזרחי (Anthracoceros albirostris) קלאו סולו (Anthracoceros montani) סוג ומין יחיד: קלאו אדום-צוואר (Aceros nipalensis) סוג: קלאו צבוע (Rhabdotorrhinus) קלאו מקומט (Rhabdotorrhinus corrugatus) קלאו צהוב-ראש (Rhabdotorrhinus exarhatus) קלאו מינדאנאו מקומט (Rhabdotorrhinus leucocephalus) קלאו צהוב-גרון (Aceros waldeni) סוג: קלאו טריקטיקי (Penelopides) קלאו שחור-מקור (Penelopides panini) קלאו מינדורו (Penelopides mindorensis) קלאו לוזון (Penelopides manillae) קלאו מינדנאו (Penelopides affinis) קלאו סאמאר (Penelopides samarensis) סוג: Rhyticeros קלאו מוכתר (Rhyticeros everetti) קלאו נארקורדאם (Rhyticeros narcondami) קלאו זהוב (Rhyticeros plicatus) קלאו מפוספס-גרון (Rhyticeros undulatus) קלאו אחיד-גרון (Rhyticeros subruficollis) קלאו אדום-ראש (Rhyticeros cassidix) מדיה וקבצים בנושא קלאוניים בוויקישיתוף קלאוניים, באתר ITIS (באנגלית) קלאוניים, באתר NCBI (באנגלית) קלאוניים, באתר Animal Diversity Web (באנגלית) קלאוניים, באתר האנציקלופדיה של החיים (באנגלית) קלאוניים, באתר GBIF (באנגלית) קלאוניים, באתר אנציקלופדיה בריטניקה (באנגלית) קלאו לבן ציצה זוג פרטי קלאו קרנפי קלאו ואלדן טוקוס ג'קסון קלאו מפוספס גרון קלאו חום טייקל
תרבות חופשית

תרבות חופשית הוא ספרו השלישי של לורנס לסיג, העוסק בחוקי זכויות היוצרים בארצות הברית ובמדינות אחרות במערב. על פי ספרו, המדובר בחוקים נוקשים, שחלים אוטומטית על כל יצירה, וכך נוצר מצב שבו פחות ופחות יצירות נשארות בנחלת הכלל מפני שכל מילה מדוברת וצליל מושמע מופרט לכסף וממון ונהיה נשוא של רגולציה. מצב כזה גורם לנזקים לתרבות עצמה ולציבור שצורך אותה - אובדן של יצירות בשל הזנחה במאגרים, הפללה דרקונית ומוגזמת של אנשים שהעתיקו מוזיקה או ספרים, חסימת האפשרות להשתמש בספרים אף על פי שזכויות היוצרים עליהם פגו, ועוד. הספר מציע לערוך רפורמות בחוקי זכויות היוצרים ולאמץ מערכת שונה של רישוי זכויות יוצרים. ספר זה הוא אחד הטקסטים העיקריים של אידאולוגיית התוכן החופשי ושל ארגון Creative Commons שלסיג הוא המייסד שלה. האתר הרשמי של הספר תרבות חופשית - גרסת PDF חופשית להורדה תרבות חופשית הרצאת הפתיחה של לסיג בכנס הקוד הפתוח (OSCON), יולי 2002 אתר האינטרנט של לורנס לסיג – קישורים לספרים, מאמרים וחדשות מצגת פלאש של הרצאתו של לסיג, כולל אודיו ערך זה הוא קצרמר בנושא ספרות. אתם מוזמנים לתרום לוויקיפדיה ולהרחיב אותו.
לשכת החקירות הלאומית (פינלנד)

לשכת החקירות הלאומית של פינלנד (Keskusrikospoliisi, Centralkriminalpolisen) הוא גוף חקירות של המשטרה הלאומית בפינלנד, שמטהו בעיר ונטה, צפונית להלסינקי. הוקם ב-1955. התרגום המילולי של שם הארגון באופן רשמי הוא, משטרת הפלילים המרכזית. הארגון אחראי למלחמה בפשע המאורגן הבינלאומי ואחראי על המעבדה הלאומית לזיהוי פלילי של פינלנד. הארגון כפוף למשרד הפנים הפיני. לשכת החקירות הלאומית אחראית על המכס, ועוסקת במגוון תפקידי לוחמה בפשיעה כמו: איסוף מודיעין פיננסי למאבק בהלבנות הון שירותי ניתוח ואיסוף מודיעין פלילי ביצוע מעקבים ואיסוף מודיעין טכנולוגי SUPO אתר האינטרנט הרשמי של לשכת החקירות הלאומית לשכת החקירות הלאומית, ברשת החברתית אקס (טוויטר) לשכת החקירות הלאומית, ברשת החברתית LinkedIn
Supo

Supo (בפינית: Suojelupoliisi) היא משטרת הביטחון של פינלנד. זוהי יחידת סמך של משטרת פינלנד האחראית לביטחון פנים, כמו גם ביטחון האינטרסים של פינלנד מחוץ למדינה. זהו השירות החשאי העיקרי של פינלנד ואחת מסוכנויות הביון של המדינה. בשנים 2007–2011 בראש המשטרה עמד אילקה סאלמי. החל מה-15 באפריל 2011 עומד בראש הארגון אנטי פלטארי. הארגון עוסק במלחמה בטרור, מודיעין ואבטחת אישים. בארגון מועסקים 220 שוטרים מאומנים היטב. הארגון הוקם ב-1949 כיורש למשטרת המדינה (Valpo, Valtiollinen poliisi) שהוקמה ב-1937 כיורשת למשטרת הבילוש המרכזית (Etsivä keskuspoliisi), שהוקמה זמן קצר לאחר קבלת העצמאות הפינית, ב-1919. חוקרי משטרת הביטחון היו מעורבים בחקירת פיגוע הדקירה בטורקו בשנת 2017, שהיה פיגוע הטרור הראשון בתולדות פינלנד מאז 1945. אאטו וירטה 1949 ארמס אלהווה 1949–1972 ארבו פנטי 1972–1978 ספו טייטינן 1978–1990 אארו קקומאקי 1990–1996 ספו נבאלה 1996–2007 אירה סאלמי 2007–2011 אנטי פלטארי 2011–מכהן מדיה וקבצים בנושא Supo בוויקישיתוף אתר האינטרנט הרשמי של Supo Supo, ברשת החברתית אקס (טוויטר)